Musiekster om dop te hou: Marius Lubbe | Maroela Media
Musiekster om dop te hou: Marius Lubbe
Marius Lubbe. (Foto: Facebook)
Marius Lubbe is 'n nuweling op die Afrikaanse musiektoneel. Dié 23-jarige sanger se jongste enkelsnit, "Mure", is onlangs uitgereik en is 'n groot treffer onder sy jong aanhangers.
Lubbe is gebore en getoë in Centurion in Gauteng en woon steeds daar. Hy het al as kind sy liefde vir sang ontdek en het besluit om dié passie in 'n loopbaan te omskep.
Bedags is Lubbe in die IT-bedryf, maar na-ure is hy 'n kranige sanger wat ook sy eie skryfwerk doen. "Mure" is egter uit die pen van liedjieskrywer Vaughan Gardiner.
"Die liedjie laat 'n mens dink aan die goeie ou dae waar jy tot laatnag kon skoffel, sonder maskers en sonder vrese dat jou Uber jou nie voor die aandklok lui sal kan oplaai nie," sê Lubbe aan Maroela Media.
"Daar is soveel dinge wat nou in die wêreld aangaan; Covid-19, oorloë, politieke onstabiliteit, protesoptogte en woede teenoor regerings en die mensdom. Dit is dinge wat ons almal besig hou en vir ons spanning veroorsaak.
"Ons hardloop rond van die een plek na die volgende, sonder om regtig af te skakel. 'Mure' moet luisteraars motiveer om die spreekwoordelike mure af te breek en om uit hulle grendelsones te klim."
Lubbe sê hy het tot dusver goeie terugvoer oor die liedjie gekry. Hy het ook onlangs op die kykNET-vermaakprogram Bravo! verskyn.
"Dit was my eerste televisieonderhoud en dit was 'n ondervinding en 'n half. Robbie Kruse het met my kom gesels en die gesprek het gevloei van die begin af. Dit was 'n heerlike ervaring. My familie en vriende het almal laat weet dat hulle na my kyk op die kassie en hulle was vreeslik beïndruk om my op die televisie te sien."
Hy het verlede jaar die musiekbedryf amptelik as solo-kunstenaar betree en beskryf homself as 'n openhartige mens met 'n groot passie en liefde vir musiek.
Hy sing al vandat hy ses jaar oud is en nadat hy op skool deel was van 'n solo-sangopleidingsprogram, het hy geweet dat hy bestem was om op die verhoog te wees.
"My ouers het ons baie aan musiek blootgestel en ek het op 'n jong ouderdom geleer kitaar speel."
Sy groot droom is om binnekort 'n vollengte album op te neem. "Die musiekbedryf het my geleer dat harde werk, respek en nederigheid baie belangrike bestanddele is as jy sukses wil behaal."
"Mure" is nie net die resultaat van die werk en passie wat hy reeds in sy loopbaan belê het nie, maar is ook een van dáárdie liedjies wat jy in die stort gaan sing, in jou motor gaan skreeu en in die kantoor gaan fluister.
Die musiekvideo vir die liedjie is deur Tylo Ribeiro vervaardig en geregisseer. "Ons het net 'n week gehad om alles te beplan en die hele konsep saam te trek. Ek is regtig tevrede met die eindproduk en dit het glad nie soos werk gevoel nie, al moes ons skote oor en oor doen om seker te maak ons kry al die hoeke reg."